ไฟแนนเชียลไดเจสต์
ดีลควบรวมกิจการผุดเป็นดอกเห็ด
2 พ.ค. 2556

ดีลควบรวมกิจการผุดเป็นดอกเห็ด
นางศรัณยา กระแสเศียร กรรมการบริหาร บริษัท เซจ แคปปิตอล เปิดเผยว่า ดีลการควบรวมกิจการมีทิศทางเพิ่มมากขึ้น ภายหลังจากดัชนีหุ้นไทยเพิ่มขึ้นมาก สัดส่วนราคาต่อกำไรสุทธิต่อหุ้น (พี/อี) ขึ้นมาสูงกว่า 10 เท่า ท่ามกลางเศรษฐกิจขยายตัวและการเมืองไทยมีเสถียรภาพมากขึ้น
ปัจจุบันบริษัทมีลูกค้าในมือเกี่ยวกับงานควบรวมกิจการ 10 ดีล กระจายในหลากหลายธุรกิจ เช่น อสังหาริมทรัพย์ สุขภาพ ขนส่ง อุตสาหกรรม โดยมีทิศทางที่ดีต่อเนื่องมาตั้งแต่ปี 2555 ที่สามารถจบดีลควบรวมกิจการไปแล้ว 3-4 ดีล มูลค่ารวมหลายพันล้านบาท
“ราคาหุ้นที่ปรับเพิ่มขึ้นมีส่วนสำคัญในการผลักดันให้เกิดการควบรวมกิจการ และความรู้สึกของเจ้าของหุ้นก็ต่างจากอดีตเมื่อ 10 ปีก่อน ทุกวันนี้เจ้าของมองว่าการควบรวมกิจการยังทำให้มีพันธมิตรรายใหม่เข้ามาหนุนให้กิจการมีการเติบโตมากขึ้นในอนาคต” นางศรัณยา กล่าว
นอกจากนี้ ผู้ประกอบการไทยยังกล้าที่จะออกไปซื้อกิจการในต่างประเทศ ส่วนหนึ่งเพื่อรองรับการเปิดเขตเสรีเศรษฐกิจอาเซียน (เออีซี) ซึ่งสัดส่วนการออกไปซื้อกิจการในต่างประเทศ มีระดับใกล้เคียงกับผู้ประกอบการต่างประเทศมาซื้อกิจการในไทย และระหว่างผู้ประกอบการชาวไทยควบรวมกันเอง
นอกจากนั้น ยังมีงานในมือเป็นไอพีโอ 2 ดีล คือ บริษัท พีทีจี เอ็นเนอยี (PTG) และบริษัทเทรดดิ้งในธุรกิจพลังงาน
SPALI เปิดขายหุ้นกู้ 1,500 ล้าน
บริษัท ศุภาลัย (SPALI) เสนอขายหุ้นกู้ ครั้งที่ 1/2556 มูลค่ารวมทั้งสิ้น 1,500 ล้านบาท เสนอขายให้แก่ผู้ลงทุนสถาบันและ/หรือผู้ลงทุนรายใหญ่ วันที่ 30 เม.ย. และ 2 พ.ค. 2556 โดยมีธนาคารไทยพาณิชย์ เป็นผู้จัดการการจัดจำหน่ายหุ้นกู้
สำหรับหุ้นกู้ชุดที่ 1 ครบกำหนดไถ่ถอนปี 2559 อัตราดอกเบี้ยคงที่ 3.68% ต่อปี มูลค่ารวม 1,000 ล้านบาท และหุ้นกู้ชุดที่ 2 มูลค่า 500 ล้านบาท ครบกำหนดไถ่ถอนปี 2561 ดอกเบี้ยคงที่ 4.12% ต่อปี
ทริสลดแนวโน้มเครดิต TISCO
ทริสเรทติ้ง คงอันดับเครดิตองค์กรของบริษัท ทิสโก้ไฟแนนเชียลกรุ๊ป (TISCO) ที่ระดับ “A” พร้อมเปลี่ยนแปลงแนวโน้มอันดับเครดิตของบริษัทเป็น “คงที่” จาก “บวก” เพื่อสะท้อนสถานะด้านเงินทุนของบริษัทที่ลดลงจากการมีสัดส่วนหนี้สินที่เพิ่มขึ้นอย่างต่อเนื่อง เพื่อใช้ในการขยายสินเชื่อจำนวนมาก และภาวะการแข่งขันที่รุนแรงในธุรกิจธนาคารพาณิชย์ ธุรกิจเช่าซื้อ และธุรกิจหลักทรัพย์